Na temelju članka 6. stavka 1. i 2. Zakona o savjetima mladih ("Narodne novine", broj 41/14 i 83/23), članka 35. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20) te članka 38. Statuta Grada Šibenika („Službeni glasnik Grada Šibenika“, broj 2/21), Gradsko vijeće Grada Šibenika na 2. sjednici održanoj 18. srpnja 2025. godine, donosi

**ODLUKU**

**o osnivanju Savjeta mladih**

**Grada Šibenika**

1. **Opće odredbe**

**Članak 1.**

Ovom se Odlukom osniva Savjet mladih Grada Šibenika.

Savjet mladih Grada Šibenika (u nastavku teksta: Savjet) je savjetodavno tijelo Grada Šibenika koje promiče i zagovara prava, potrebe i interese mladih u cilju njihovog sudjelovanja i odlučivanja o upravljanju javnim poslovima od interesa i značaja za mlade, aktivno uključivanje mladih u javni život te informiranje i savjetovanje mladih grada Šibenika.

**Članak 2.**

Savjet svojim djelovanjem, prijedlozima i mišljenjima ima utjecaj na pripremu, donošenje i provedbu odluka Gradskog vijeća Grada Šibenika koje su od interesa za mlade, a time i na bolji položaj mladih u lokalnoj sredini i razrješavanje problema mladih.

1. **Broj i sastav članova Savjeta**

**Članak 3.**

Savjet ima sedam (7) članova uključujući predsjednika i zamjenika predsjednika.

U Savjet se biraju mladi koji u trenutku podnošenja kandidature za članstvo u Savjetu imaju od navršenih petnaest (15) do navršenih trideset (30) godina života te koji imaju prebivalište ili boravište na području grada Šibenika.

Osoba ne može istodobno biti član Savjeta i član Gradskog vijeća Grada Šibenika.

1. **Izbor članova Savjeta**

**Članak 4.**

Članove Savjeta bira Gradsko vijeće Grada Šibenika na temelju pisanih i obrazloženih kandidatura u skladu sa zakonom kojim se uređuje lokalna i područna (regionalna) samouprava, Statutom Grada Šibenika, Poslovnikom o radu Gradskog vijeća Grada Šibenika, Zakonom o savjetima mladih te ovom Odlukom.

Postupak izbora članova Savjeta pokreće Gradsko vijeće Grada Šibenika na temelju ove Odluke, objavom Javnog poziva za isticanje kandidatura koji je sastavni dio ove Odluke.

Kandidature za članove Savjeta temeljem Javnog poziva za isticanje kandidatura ističu udruge koje su sukladno statutu ciljano i prema djelatnostima opredijeljene za rad s mladima i za mlade, udruge nacionalnih manjina u Republici Hrvatskoj, učenička vijeća, studentski zborovi, pomladci političkih stranaka, sindikalne ili strukovne organizacije u Republici Hrvatskoj te neformalne skupine mladih (skupina od najmanje 20 mladih).

**Članak 5.**

Izbor članova Savjeta provodi se u Gradskom vijeću Grada Šibenika sukladno Zakonu o savjetima mladih, zakonu kojim se uređuje lokalna i područna (regionalna) samouprava te općim aktima Grada Šibenika.

Javni poziv za isticanje kandidatura za izbor članova Savjeta mora sadržavati:

- opis postupka izbora sukladno Zakonu o savjetima mladih,

- uvjete za isticanje kandidatura sukladno Zakonu o savjetima mladih,

- rokove za prijavu,

- rokove za provedbu provjere zadovoljavanja formalnih uvjeta prijavljenih kandidata,

- rok izbora članova Savjeta.

Javni poziv za isticanje kandidatura objavljuje se na mrežnim stranicama Grada Šibenika, a po potrebi i na drugi način utvrđen Zakonom.

Grad Šibenik, prema dostupnim kontaktima, obavijest o objavi Javnog poziva za isticanje kandidatura dostavit će udrugama mladih i za mlade, srednjim školama, visokim učilištima i pomladcima političkih stranaka koji djeluju na području grada Šibenika.

Rok za podnošenje prijedloga kandidata je dvadeset (20) dana od dana objave Javnog poziva za isticanje kandidatura.

**Članak 6.**

Pisane i obrazložene kandidature za izbor članova Savjeta sastavljene sukladno objavljenom Javnom pozivu za isticanje kandidatura i ovoj Odluci, ovlašteni predlagatelji predaju Odboru za izbor i imenovanja Gradskog vijeća Grada Šibenika, prema uputama iz Javnog poziva.

Prijedlog iz stavka 1. ovog članka obavezno sadrži:

* naziv i sjedište ovlaštenog predlagatelja,
* podatke o kandidaturi (ime i prezime, datum i godina rođenja, prebivalište ili boravište - fotokopija osobne iskaznice ili prijave boravišta),
* obrazloženje prijedloga.

Prijedlog kandidata koji je nepravovremen, nepotpun ili nepravilno sastavljen neće se razmatrati.

**Članak 7.**

Odbor za izbor i imenovanja Gradskog vijeća Grada Šibenika obavlja provjeru formalnih uvjeta prijavljenih kandidata u roku od deset (10) dana od isteka roka za podnošenje prijava.

Nakon obavljene provjere formalnih uvjeta prijavljenih kandidata, Odbor za izbor i imenovanja Gradskog vijeća Grada Šibenika u roku od petnaest (15) dana od isteka roka za podnošenje prijava sastavlja Izvješće o provjeri formalnih uvjeta te utvrđuje Popis važećih kandidatura.

Izvješće o provjeri formalnih uvjeta i Popis važećih kandidatura dostavljaju se Gradskom vijeću Grada Šibenika te se objavljuju na mrežnim stranicama Grada Šibenika.

**Članak 8.**

Gradsko vijeće Grada Šibenika na prvoj sjednici nakon objave Popisa važećih kandidatura raspravlja Izvješće o provjeri formalnih uvjeta.

Popis važećih kandidatura utvrđuje se na način da se ime i prezime kandidata na listi navodi prema redoslijedu zaprimljenih pravovaljanih prijedloga.

Lista sadrži:

* naznaku predlagatelja,
* ime i prezime kandidata,
* datum i godinu rođenja.

Nakon rasprave o Izvješću o provjeri formalnih uvjeta, Gradsko vijeće Grada Šibenika sa Popisa važećih kandidatura javnim glasovanjem bira članove Savjeta.

**Članak 9.**

U slučaju da nije moguće izabrati Savjet zbog dva ili više kandidata s jednakim brojem glasova, glasovanje se ponavlja za izbor kandidata do punog broja članova Savjeta između onih kandidata koji u prvom krugu nisu izabrani jer su imali jednak broj glasova. Glasovanje se ponavlja dok se ne izaberu svi članovi Savjeta.

Članovi Savjeta među sobom izabiru jednog predstavnika Savjeta u Savjet mladih Šibensko-kninske županije.

Rezultati izbora za članove Savjeta objavljuju se na mrežnim stranicama Grada Šibenika.

**4. Konstituiranje Savjeta**

**Članak 10.**

Prvu sjednicu Savjeta saziva predsjednik Gradskog vijeća Grada Šibenika u roku od trideset (30) dana od dana objave rezultata izbora, koji predsjedava sjednici do izbora predsjednika Savjeta.

Savjet se smatra konstituiranim izborom predsjednika Savjeta.

Obavijest o konstituiranju Savjeta objavljuje se na mrežnim stranicama Grada Šibenika.

**Članak 11.**

Predsjednika i zamjenika predsjednika Savjeta biraju i razrješuju članovi Savjeta većinom glasova svih članova Savjeta, sukladno odredbama Zakona o savjetima mladih.

Ako Savjet u roku od trideset (30) dana od dana proglašenja službenih rezultata izbora za članove Savjeta ne izabere predsjednika Savjeta, Gradsko vijeće Grada Šibenika objavit će novi Javni poziv za isticanje kandidatura.

**5. Mandat članova**

**Članak 12.**

Mandat članova Savjeta počinje danom konstituiranja Savjeta i traje do dana stupanja na snagu odluke Vlade Republike Hrvatske o raspisivanju sljedećih redovitih izbora koji se održavaju svake četvrte godine sukladno odredbama zakona kojim se uređuju lokalni izbori, odnosno do dana stupanja na snagu odluke Vlade Republike Hrvatske o raspuštanju Gradskog vijeća Grada Šibenika sukladno odredbama zakona kojim se uređuje lokalna i područna (regionalna) samouprava.

Gradsko vijeće Grada Šibenika razriješit će člana Savjeta i prije isteka mandata:

-na osobni zahtjev člana Savjeta,

-ako neopravdano izostane s najmanje 50% sjednica Savjeta u godini dana.

Član Savjeta koji za vrijeme trajanja mandata navrši trideset (30) godina nastavlja s radom u Savjetu do isteka mandata na koji je izabran.

Ako se broj članova Savjeta spusti ispod dvije trećine početnog broja, Gradsko vijeće Grada Šibenika provest će postupak dodatnog izbora za onoliko članova koliko ih je prestalo biti članom prije isteka mandata.

Mandat članova Savjeta izabranih postupkom dodatnog izbora traje do isteka mandata

članova Savjeta izabranih u redovitom postupku biranja članova Savjeta.

Gradsko vijeće Grada Šibenika raspustit će Savjet samo ako Savjet ne održi sjednicu dulje od šest (6) mjeseci.

**6. Djelokrug rada**

**Članak 13.**

U okviru svog djelokruga Savjet:

- bira predsjednika i zamjenika predsjednika Savjeta;

- donosi Poslovnik o radu Savjeta;

**-** osniva stalna i povremena radna tijela, te bira i razrješava članove radnih tijela;

- raspravlja na sjednicama Savjeta o pitanjima značajnim za rad, kao i o pitanjima iz

djelokruga Gradskog vijeća Grada Šibenika koji su od interesa za mlade;

- u suradnji sa predsjednikom Gradskog vijeća Grada Šibenika inicira donošenje odluka, programa i drugih akata od značaja za mlade i unaprjeđenje položaja mladih na području grada Šibenika;

- predlaže Gradskom vijeću Grada Šibenika raspravu o pojedinim pitanjima od značenja za unapređivanje položaja mladih na području grada Šibenika te način rješavanja navedenih pitanja;

- putem svojih predstavnika sudjeluje u radu Gradskog vijeća Grada Šibenika prilikom donošenja odluka, mjera, programa i drugih akata, davanjem mišljenja, prijedloga i preporuka o pitanjima i temama od interesa za mlade;

- sudjelujeu izradi, provedbi i praćenju provedbe lokalnih programa za mlade, daje pisana očitovanja i prijedloge nadležnim tijelima o potrebama i problemima mladih, a po potrebi predlaže i donošenje programa za otklanjanje nastalih problema i poboljšanje položaja mladih;

- potiče informiranje mladih, međusobnu suradnju savjeta mladih u Republici Hrvatskoj te suradnju i razmjenu iskustava s organizacijama civilnog društva i odgovarajućim tijelima drugih zemalja;

- potiče mlade na aktivnu participaciju u lokalnoj samoupravi te ih prema potrebi poziva na sjednice i uključuje u svoj rad;

- po potrebi poziva predstavnike tijela Grada Šibenika na sjednice Savjeta;

- predlaže i podnosi Gradskom vijeću Grada Šibenika na odobravanje program rada i financijski plan za ostvarivanje programa rada Savjeta;

- potiče razvoj financijskog okvira provedbe politike za mlade i podrške razvoju organizacija mladih i za mlade te sudjeluje u programiranju prioriteta natječaja i određivanje kriterija financiranja organizacija mladih i za mlade;

- obavlja i druge savjetodavne poslove od interesa za mlade.

**7. Način rada Savjeta**

**Članak 14.**

Savjet predstavlja predsjednik Savjeta.

Zamjenik predsjednika Savjeta zamjenjuje predsjednika Savjeta za vrijeme njegove odsutnosti i spriječenosti u obavljanju dužnosti.

**Članak 15.**

Savjet radi na sjednicama koje se održavaju kao redovite i izvanredne, a saziva ih i njima predsjeda predsjednik Savjeta.

Redovite sjednice Savjeta predsjednik saziva najmanje jednom svaka tri (3) mjeseca, a po potrebi i češće.

Sjednica Savjeta može se održati i elektroničkim putem.

Članovima Savjeta koji ne mogu nazočiti sjednici Savjeta koja se održava fizički omogućit će se, sukladno tehničkim i organizacijskim mogućnostima, sudjelovanje na sjednici Savjeta elektroničkim putem, odnosno audio i/ili videokonferencijskim putem.

Članovi Savjeta koji će na sjednici Savjeta sudjelovati na način opisan stavkom 4. ovoga članka, o tome će predsjednika Savjeta obavijestiti najkasnije tri (3) dana prije održavanja sjednice Savjeta.

Predsjednik Savjeta dužan je na prijedlog najmanje jedne trećine članova Savjeta sazvati izvanrednu sjednicu Savjeta u roku od petnaest (15) dana od dana dostave zahtjeva.

**Članak 16.**

Savjet o pitanjima iz djelokruga rada može odlučivati i donositi akte, ako je na sjednici nazočna većina članova Savjeta.

Savjet odlučuje većinom glasova ako je na sjednici nazočna većina članova Savjeta, osim ako Zakonom o savjetima mladih nije određeno drukčije.

Ako su prilikom odlučivanja glasovi podijeljeni na jednak broj glasova za i protiv, odlučujući je glas predsjednika Savjeta.

Član Savjeta koji ima osobni interes u donošenju odluka o nekim pitanjima, može sudjelovati u raspravi o tom pitanju, ali je izuzet od odlučivanja.

**Članak 17.**

U radu Savjeta mogu sudjelovati i osobe koje nisu članovi Savjeta, ako svojim radom mogu pridonijeti boljem radu Savjeta u pripremi stručnih podloga za zauzimanje stajališta na postupku izrade, donošenja i provedbe programa rada Savjeta i drugih akata iz djelokruga rada Savjeta, te davanju mišljenja, prijedloga i preporuka Gradskom vijeću Grada Šibenika u vezi s donošenjem odluka i programa od interesa za mlade.

Osobe iz stavka 1. ovoga članka sudjeluju u radu Savjeta, ali bez prava glasovanja na sjednicama Savjeta.

Na sjednice Savjeta se, prema potrebi, pozivaju i predstavnici pojedinih tijela Grada Šibenika, ako to zahtijeva sadržaj dnevnog reda o kojem raspravlja i odlučuje Savjet.

**8. Poslovnik o radu i Program rada Savjeta**

**Članak 18.**

Savjet donosi poslovnik o svom radu, kojim se pobliže uređuje način rada Savjeta i njegovih radnih tijela, postupak izbora i razrješenja predsjednika i zamjenika predsjednika Savjeta i članova radnih tijela Savjeta u skladu s Zakonom o savjetima mladih i ovom Odlukom.

Poslovnik o radu Savjeta donosi se većinom glasova svih članova Savjeta.

**Članak 19.**

Svoj rad Savjet temelji na programu rada koji donosi većinom glasova svih članova Savjeta.

Savjet donosi program rada i financijski plan Savjeta za svaku kalendarsku godinu.

Program rada sadržava godišnje aktivnosti Savjeta u skladu s njegovim djelokrugom rada i to:

- sudjelovanje u kreiranju i praćenju provedbe lokalnog programa djelovanja za mlade,

- suradnja s drugim savjetodavnim tijelima mladih u Republici Hrvatskoj i inozemstvu,

- konzultiranje s mladima i organizacijama mladih i za mlade o temama bitnim za mlade,

- suradnja s tijelima jedinica lokalne i područne (regionalne) samouprave u politici za mlade,

- ostale aktivnosti važne za rad Savjeta i poboljšanje položaja mladih.

Program rada Savjeta obuhvaća i ostale sadržaje u sklopu djelokruga rada Savjeta za poboljšanje položaja mladih, uključivanje mladih u razrješavanje njihovih problema i lokalnu zajednicu te organiziranje tematskih foruma, tribina i radionica radi boljeg informiranja mladih i suradnje s mladima u Republici Hrvatskoj i šire.

**Članak 20.**

Ako su programom rada Savjeta za provedbu planiranih sadržaja predviđena financijska sredstva, ta se sredstva, na temelju financijskog plana, osiguravaju u Proračunu Grada Šibenika u skladu sa Zakonom, ovom Odlukom i Statutom Grada Šibenika.

Program rada Savjeta popraćen financijskim planom donosi se i podnosi na odobravanje Gradskom vijeću Grada Šibenika najkasnije do 30. studenog tekuće godine za sljedeću kalendarsku godinu.

O svom radu Savjet podnosi godišnje izvješće Gradskom vijeću Grada Šibenika do 31. ožujka tekuće godine za prethodnu godinu te ga dostavlja na znanje gradonačelniku Grada Šibenika koji ga objavljuje na mrežnim stranicama Grada Šibenika.

**9. Radna tijela**

**Članak 21.**

Savjet može, u skladu sa svojim djelokrugom, imenovati svoje stalne i povremene radne skupine za uža područja djelovanja te organizirati forume, tribine i radionice za pojedine dobne skupine mladih ili srodne vrste problema mladih.

U radna se tijela, osim članova Savjeta, mogu birati, bez prava glasa, i stručnjaci iz pojedinih područja za koja se osnivaju radna tijela, a koji mogu svojim stručnim znanjima utjecati na bolju pripremu programa i njihovo ostvarivanje.

Prema potrebi, radna tijela sudjeluju u organiziranju foruma, tribina, predavanja i radionica za pojedine specijalizirane sadržaje od interesa za mlade.

Savjet može, sukladno članku 16. Poslovnika Gradskog vijeća Grada Šibenika, predlagati svoje predstavnike u radnim tijelima Gradskog vijeća Grada Šibenika.

**10. Financiranje, prostorni i drugi uvjeti za rad Savjeta**

**Članak 22.**

Financijska sredstva za rad i program rada Savjeta, prostorne, tehničke i druge materijalne uvjete za rad Savjeta osigurava Grad Šibenik. Financijska sredstva za rad Savjeta sukladno mogućnostima osiguravaju se u Proračunu Grada Šibenika.

Stručne i administrativne poslove za potrebe rada Savjeta obavlja Upravni odjel za društvene djelatnosti Grada Šibenika u suradnji sa Službom Tajništva Grada Šibenika.

Članovi Savjeta imaju pravo na naknadu u iznosu od 27 eura neto mjesečno za mjesec u kojem je održana sjednica Savjeta i ako su bili nazočni sjednici, neovisno o tome koliko je sjednica ili nastavaka sjednica u tom mjesecu održano.

Članovi Savjeta koji su predstavnici Savjeta u Savjetu Šibensko-kninske županije imaju pravo na naknadu za svoj rad samo po jednoj osnovi i to u savjetu u kojem članovi primaju naknadu za rad u višem iznosu.

Članovi Savjeta imaju pravo na naknadu troškova prijevoza za dolazak na sjednice Savjeta, kao i drugih putnih troškova neposredno vezanih za rad u Savjetu, a odnose se na troškove organiziranja tribina i predavanja u gradu Šibeniku. Mogu im se odobriti i naknade troškova smještaja neposredno vezanog uz rad Savjeta, u skladu s ovom Odlukom.

Grad Šibenik osigurava dostupnost pouzdanih informacija o svim pitanjima od interesa za mlade, o članovima Savjeta i radu Savjeta na svojoj mrežnoj stranici.

**11. Odnos Savjeta, Gradskog Vijeća i Gradonačelnika**

**Članak 23.**

Gradsko vijeće Grada Šibenika sve pozive i materijale za svoje sjednice te zapisnike s održanih sjednica dostavlja Savjetu u istom roku kao i članovima Gradskog vijeća Grada Šibenika te je obvezno i na drugi prikladan način informirati Savjet o svom radu, a na prijedlog Savjeta raspravit će i pitanje od interesa za mlade.

Predsjednik Gradskog vijeća Grada Šibenika po potrebi, a najmanje svakih šest (6) mjeseci održava zajednički sastanak sa Savjetom na koji po potrebi poziva i druge članove Gradskog vijeća i drugih tijela Grada Šibenika, a može pozvati i stručnjake iz pojedinih područja vezanih za mlade i rad s mladima.

Inicijativu za zajednički sastanak predsjednika Gradskog vijeća Grada Šibenika i Savjeta može pokrenuti i Savjet.

Na prijedlog Savjeta, Gradsko vijeće Grada Šibenika raspravit će pitanje od interesa za mlade, i to najkasnije na prvoj sljedećoj sjednici od dana dostave zahtjeva Savjeta pod uvjetom da je prijedlog podnesen najkasnije sedam (7) dana prije dana održavanja sjednice Gradskog vijeća Grada Šibenika.

Predsjednik, zamjenik predsjednika ili drugi član Savjeta kojeg Savjet imenuje dužan je odazvati se pozivima na sjednice Gradskog vijeća Grada Šibenika, prisustvovati sjednicama s pravom sudjelovanja u raspravi, ali bez prava glasa te dostaviti svaki podatak ili izvještaj koji o pitanju iz njegova djelokruga zatraži Gradsko vijeće.

**Članak 24.**

GradonačelnikGrada Šibenikapo potrebi, a najmanje svakih šest (6) mjeseci održavazajednički sastanak sa Savjetom na kojem se raspravlja o svim pitanjima od interesa za mlade te o međusobnoj suradnji i drugim pitanjima.

Gradonačelnik Grada Šibenika svakih šest (6) mjeseci pisanim putem obavještava Savjet o svojim aktivnostima od važnosti i interesa za mlade.

**12. Pravo podnošenja žalbe**

**Članak 25.**

Ako su podnositelju prijedloga za izbor kandidata Savjeta u postupku podnošenja prijedloga povrijeđena prava, ovlašteni predlagatelj ima pravo žalbe.

Žalba se podnosi Odboru za statutarno-pravna pitanja Gradskog vijeća Grada Šibenika u roku četrdeset osam (48) sati od dana odbijanja prijama prijedloga.

Odbor za statutarno-pravna pitanja Gradskog vijeća Grada Šibenika provjerava formalnu ispravnost odbijenog prijedloga kandidata za izbor članova Savjeta, i njegova odluka je konačna.

**13. Prijelazne i završne odredbe**

**Članak 26.**

Stupanjem na snagu ove Odluke prestaje važiti Odluka o osnivanju Savjeta mladih Grada Šibenika („Službeni glasnik Grada Šibenika”, broj 7/23 i 5/24).

**Članak 27.**

Ova Odluka stupa na snagu osmoga dana od dana objave u „Službenom glasniku Grada Šibenika“.

KLASA: 024-04/25-01/02

URBROJ:2182-1-05/1-25- 4

Šibenik, 18. srpnja 2025.

**GRADSKO VIJEĆE GRADA ŠIBENIKA**

**PREDSJEDNIK**

**dr.sc. Dragan Zlatović**

Na temelju članka 10. stavka 1. i 2. Zakona o savjetima mladih („Narodne novine“, broj 41/14 i 83/23) i Odluke o osnivanju Savjeta mladih Grada Šibenika („ Službeni glasnik Grada Šibenika“, broj 7/25), Gradsko vijeće Grada Šibenika, objavljuje

**JAVNI POZIV**

**za isticanje kandidatura za izbor članova Savjeta mladih Grada Šibenika**

**I.**

Pokreće se postupak izbora članova Savjeta mladih Grada Šibenika (u daljnjem tekstu: Savjet).

**II.**

Članove Savjeta bira Gradsko vijeće Grada Šibenika.

**III.**

Kandidature za članove Savjeta temeljem Javnog poziva za isticanje kandidatura ističu udruge koje su sukladno statutu ciljano i prema djelatnostima opredijeljene za rad s mladima i za mlade, udruge nacionalnih manjina u Republici Hrvatskoj, učenička vijeća, studentski zborovi, pomladci političkih stranaka, sindikalne ili strukovne organizacije u Republici Hrvatskoj te neformalne skupine mladih (skupina od najmanje 20 mladih).

U trenutku podnošenja kandidature za članstvo u Savjet, kandidati moraju biti u dobi od navršenih petnaest (15) do navršenih trideset (30) godina sa prebivalištem ili boravištem na području grada Šibenika.

Savjet ima sedam (7) članova uključujući predsjednika i zamjenika predsjednika. Osoba ne može istodobno biti član Savjeta i član Gradskog vijeća Grada Šibenika.

Novoizabranim članovima mandat počinje danom konstituiranja Savjeta i traje do dana stupanja na snagu odluke Vlade Republike Hrvatske o raspisivanju sljedećih redovitih izbora koji se održavaju svake četvrte godine sukladno odredbama zakona kojim se uređuju lokalni izbori, odnosno do dana stupanja na snagu odluke Vlade Republike Hrvatske o raspuštanju Gradskog vijeća Grada Šibenika sukladno odredbama zakona kojim se uređuje lokalna i područna (regionalna) samouprava.

**IV.**

Prijedlozi ovlaštenih predlagatelja iz točke III. obavezno sadrže:

* naziv i sjedište ovlaštenog predlagatelja,
* podatke o kandidaturi (ime i prezime, datum i godina rođenja, prebivalište ili boravište – fotokopija osobne iskaznice ili prijave boravišta),
* obrazloženje prijedloga.

Pisani i obrazloženi prijedlozi ovlaštenih predlagatelja iz točke III. zajedno sa potpisanim Izjavama o prihvaćanju kandidature svakog pojedinog kandidata dostavljaju se osobno u pisarnicu Grada Šibenika ili poštom na adresu*: Grad Šibenik, Trg palih branitelja Domovinskog rata 1,22 000 Šibenik, Upravni odjel za društvene djelatnosti* te s naznakom „*Prijedlog kandidata za izbor članova Savjeta mladih Grada Šibenika*“.

Prijedlog kandidata koji je nepravovremen, nepotpun ili nepravilno sastavljen neće se razmatrati.

**V.**

Rok za dostavu prijedloga je dvadeset (20) dana od dana objave ovog Javnog poziva na mrežnim stranicama Grada Šibenika.

**VI.**

Odbor za izbor i imenovanja Gradskog vijeća Grada Šibenika izvršit će provjeru formalnih uvjeta prijavljenih kandidata u roku od deset (10) dana od dana isteka roka za podnošenje prijava.

Izvješće o provjeri formalnih uvjeta te utvrđivanje popisa važećih kandidatura, Odbor za izbor i imenovanja Gradskog vijeća grada Šibenika sastavit će u roku petnaest (15) dana od isteka roka za podnošenje prijava.

Izvješće iz stavka 2. ove točke dostavlja se Gradskom vijeću Grada Šibenika i objavljuje se na mrežnim stranicama Grada Šibenika.

**VII.**

Gradsko vijeće Grada Šibenika na prvoj sjednici nakon objave popisa važećih kandidatura raspravlja Izvješće o provjeri formalnih uvjeta.

Nakon rasprave o Izvješću o provjeri formalnih uvjeta, Gradsko vijeće Grada Šibenika s popisa važećih kandidatura javnim glasovanjem bira članove Savjeta.

**VIII.**

Sve dodatne obavijesti u svezi ovog Javnog poziva, obrazac Izjave o prihvaćanju kandidature za izbor člana Savjeta mladih Grada Šibenika te Obrazac za isticanje kandidature za izbor člana Savjeta mladih Grada Šibenika dostupni su na službenoj mrežnoj stranici Grada Šibenika ( [www.sibenik.hr](http://www.sibenik.hr) ).

KLASA:024-04/25-01/02

URBROJ:2182-1-05/1-25-5

Šibenik, 18.srpnja 2025.

**GRADSKO VIJEĆE GRADA ŠIBENIKA**

**PREDSJEDNIK**

**dr.sc. Dragan Zlatović**

**O B R A Z L O Ž E NJ E**

Na temelju članka 38. Statuta Grada Šibenika („Službeni glasnik Grada Šibenika“, broj 2/21), Gradsko vijeće Grada Šibenika sukladno zakonu osniva Savjet mladih Grada Šibenika kao savjetodavno tijelo koje promiče i zagovara prava, potrebe i interese mladih u Gradu Šibeniku.

Odredbama članka 6. stavcima 1. i 2. Zakona o savjetima mladih („Narodne novine“, broj 41/14 i 83/23) propisano je da se **savjet mladih osniva odlukom o osnivanju savjeta mladih, a koju donosi predstavničko tijelo jedinice lokalne, odnosno područne (regionalne samouprave) na prvoj sljedećoj sjednici nakon konstituirajuće sjednice predstavničkog tijela** u skladu s ovim Zakonom, zakonom kojim se uređuje lokalna i područna (regionalna) samouprava te statutom jedinica lokalne, odnosno područne (regionalne) samouprave.

Također, odredbom članka 12. stavka 1. Zakona propisano je da se **članovi savjeta mladih biraju na razdoblje trajanja mandata predstavničkog tijela koje ih je izabralo, pri čemu im mandat traje do dana stupanja na snagu odluke Vlade Republike Hrvatske o raspisivanju sljedećih redovitih izbora koji se održavaju svake četvrte godine** sukladno odredbama zakona kojim se uređuju lokalni izbori, odnosno do dana stupanja na snagu odluke Vlade Republike Hrvatske o raspuštanju predstavničkog tijela sukladno odredbama zakona kojim se uređuje lokalna i područna (regionalna) samouprava.

Budući da je Vlada Republike Hrvatske dana 14. travnja 2025. godine donijela Odluku o raspisivanju izbora za članove predstavničkih tijela jedinica lokalne i područne (regionalne) samouprave („Narodne novine“, broj 69/25), stupanjem na snagu iste Odluke prestaje mandat svih članova Gradskog vijeća Grada Šibenika, a tako i članova Savjeta mladih Grada Šibenika.

Slijedom navedenog, Grad Šibenik pristupa proceduri izbora novog saziva Savjeta mladih Grada Šibenika te se predlaže usvajanje predmetne Odluke.